เงินบาทเปิดตลาดที่ระดับ 31.79/81
ธนาคารซีไอเอ็มบีไทย รายงาน เงินบาทเปิดตลาดเช้านี้อยู่ที่ระดับ 31.79/81 อ่อนค่าต่อเนื่องตามยูโร
12 ม.ค. 2555

ธนาคารซีไอเอ็มบีไทย รายงาน เงินบาทเปิดตลาดเช้านี้อยู่ที่ระดับ 31.79/81 อ่อนค่าต่อเนื่องตามยูโร
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้อยู่ที่ระดับ 31.79/81 บาท/ดอลลาร์ ปรับตัวอ่อนค่าจากเย็นวานนี้ที่ระดับ 31.71/73 บาท/ดอลลาร์ และเมื่อเวลา 08.45 น.เงินบาทอยู่ที่ระดับ 31.84/86 บาท/ดอลลาร์ โดยเคลื่อนไหวในทิศทางเดียวกันกับค่าเงินยูโร
"(เงินบาท)ปรับตัวอ่อนค่าต่อเนื่องตามค่าเงินยูโร" นักบริหารเงิน กล่าว
ผลจากการที่ Fitch ออกมาเตือนให้ธนาคารกลางยุโรป(ECB) ควรมีมาตรการแก้ไขปัญหาหนี้สาธารณะในยูโรโซนเพิ่มเติมมากกว่าที่เป็นอยู่ในปัจจุบันกลายเป็นปัจจัยลบต่อค่าเงินยูโร ประกอบกับผลประมูลพันธบัตรของสเปนและอิตาลี ตลอดจนการประชุมของ ECB ที่คาดหวังว่าจะมีข่าวดีออกมาบ้าง ส่วนมาตรการแก้ไขปัญหาที่ประกาศออกมาก่อนหน้านี้ตลาดยังไม่เชื่อมั่นจนกว่าจะเห็นผลเป็นรูปธรรม
สำหรับความเคลื่อนไหวของค่าเงินสกุลหลักต่างประเทศ เงินเยนอยู่ที่ระดับ 76.89/90 เยน/ดอลลาร์ ขยับแข็งค่าเล็กน้อยจากระดับ 76.92/96 เยน/ดอลลาร์ ส่วนเงินยูโรอยู่ที่ระดับ 1.2702/2704 ยูโร/ดอลลาร์ ปรับตัวอ่อนค่าจากระดับ 1.2775/2780 ยูโร/ดอลลาร์ 
นักบริหารเงิน ประเมินกรอบการเคลื่อนไหวของเงินบาทจะอยู่ระหว่าง 31.70-32.00 บาท/ดอลลาร์